21 Life Esidimeni-pasiënte word steeds vermisDie LUR van gesondheid in Gauteng, dr. Gwen Ramokgopa, het Dinsdag die publiek versoek om die SAPD en die departement van gesondheid te help om 21 vermiste Life Esidimeni-pasiënte op te spoor. “Die departement het met verskeie staatsdepartemente en wetstoepassersagentskappe saamgewerk en is vasbeslote om die oorblywende 21 pasiënte, wat tussen 2015 en 2016 uit Life Esidimeni ontslaan is, op te spoor,” het sy gesê. Sy het in 2017 gesê die departement het suksesvol 750 psigiatriese pasiënte van ongelisensieerde NRO’s oorgeplaas. Probleme om die 21 pasiënte op te spoor, is toegeskryf aan swak boekhouding tydens die projek. “Ons is besorg oor die status quo en doen ŉ beroep op Suid-Afrikaners om met die polisie saam te werk om ons by te staan om dié pasiënte op te spoor. Ons sal steeds met alle belanghebbendes saamwerk om seker te maak dat ons rekenskap kan gee van almal,” het Ramakgopa gesê. Sy het gesê die departement het reeds aangeklop by die departement van binnelandse sake, die Suid-Afrikaanse agentskap vir maatskaplike sekerheid (Sassa), die departement van maatskaplike ontwikkeling en die SAPD. Deur met hospitale in Gauteng en ander provinsies saam te werk, is meer as 100 vermiste pasiënte opgespoor. Ander pasiënte was reeds by hul families. “Ons sal steeds met die spesiale ondersoekeenheid en ander staatsdepartemente saamwerk om seker te maak ons sluit dié hoofstuk van hierdie tragiese episode,” het sy bygevoeg. Die Demokratiese Alliansie het intussen gesê talle van hierdie pasiënte het waarskynlik gesterf, net soos die 144 ander pasiënte wat ook gesterf het. “Ek is verstom dat Ramakgopa aanvoer dat daar ‘geen versuim was nie’ om die pasiënte op te spoor, aangesien twee jaar nou reeds verstreke is,” het Jack Bloom, die DA se woordvoerder van gesondheid in Gauteng, gesê. “Dit lyk of die departement ŉ doodloopstraat bereik het en die getal het sedert Julie, toe ek navraag gedoen het, nog nie verander nie.”